
	Navn på studieprogram
	Bokmål: Master i fysioterapi – studieretningene nevrologisk og psykomotorisk fysioterapi
Nynorsk: Master i fysioterapi – studieretningane nevrologisk og psykomotorisk fysioterapi
Engelsk: Master in physiotherapy – programs for neurological and psychomotor physiotherapy

	Oppnådd grad

	Bokmål: Mastergrad i fysioterapi
Nynorsk: Mastergrad i fysioterapi 
Engelsk: Masters’ degree in physiotherapy

	Målgruppe
	Master i fysioterapi er et tilbud for offentlig godkjente fysioterapeuter som ønsker spesialisering innen nevrologisk eller psykomotorisk fysioterapi, og som ønsker å øke sin kompetanse med tanke på spesialisert klinisk arbeid, fagutvikling og forskning.

	Opptakskrav, forkunnskapskrav, anbefalte forkunnskaper
	Opptak til masterutdanninger ved UiT er regulert av forskrift om opptak til UiT §§ 12.-16.
For å kvalifisere til Master i fysioterapi må du dokumentere:
· Bachelorgrad i fysioterapi eller tilsvarende.
· Norsk autorisasjon som fysioterapeut. Turnuslisens oppfyller ikke autorisasjonskravet.

Rangering 
Kvalifiserte søkere rangeres i henhold til forskrift om opptak til UiT § 15 og 16. 

Kvoter
Inntil 40 % av studieplassene på hver studieretning er reservert for søkere bosatt i Nord-Norge. For å konkurrere i kvoten må søkeren dokumentere at hen har bodd i Nord-Norge det siste året, og fortsatt bor i landsdelen på søknadstidspunktet. Bosted det siste året dokumenteres med bostedsattest, og eventuelt adressehistorikk, fra skatteetaten. Attesten må være utstedt i søknadsåret. 
Fordypning
Masterstudiet har studieretningene nevrologisk fysioterapi og psykomotorisk fysioterapi. Studieretning nevrologisk fysioterapi har i tillegg fordypningsdel barn eller voksen med henholdsvis 8 og 12 studieplasser hver. Studentene velger studieretning og fordypning ved søknad om opptak til studiet. Dersom en fordypning ikke fyller opp sine plasser, kan de omfordeles til annen fordypning. Gjennomføring av fordypningsemner forutsetter tilstrekkelig antall søkere.



Praksissted
Studenter som får opptak, må selv sørge for tilgang til relevant praksis eller arbeidsplass hvor de kan praktisere nevrologisk eller psykomotorisk fysioterapi i studietiden.

	Politiattest
	Politiattesten legges fram senest ved studiestart. Attesten skal ikke være eldre enn tre måneder, jf. forskrift om opptak til høgare utdanning, § 6-3.

	Skikkethetsvurdering
	Det foregår skikkethetsvurdering etter lov om universiteter og høgskoler § 4-10 og forskrift om skikkethetsvurdering i høyere utdanning.

	Læringsutbytte-beskrivelse
	Kandidater som ved masterprogrammet i fysioterapi skal oppnå følgende læringsutbytter:  
Kunnskaper
· har inngående kunnskap om teoretisk og praktisk grunnlag for spesialisert nevrologisk eller psykomotorisk fysioterapi
· forstår ulike teoretiske perspektiver på kroppen og hvilke implikasjoner ulike kroppssyn kan ha for klinisk praksis og kunnskapsutvikling
· kan vurdere betydninger av og utfordringer knyttet til pasientmedvirkning, etikk og kommunikasjon i terapeutiske sammenhenger der kropp og helse er i fokus
· har inngående kunnskap om vitenskapsteori og forskningsmetoder, samt etiske aspekter knyttet til helsefaglig forskning generelt og fagområdet spesielt

Ferdigheter
· anvender spesialisert klinisk kompetanse i undersøkelse, funksjonsvurdering og behandling i samarbeid med pasienter som har behov for fysioterapi og tilpasse dette til pasientens situasjon
· arbeider selvstendig for å løse kliniske utfordringer og teoretiske problemstillinger med kritisk bruk av kunnskapskilder, teorier og kliniske metoder innen eget fagområde
· formidler avanserte faglige vurderinger muntlig og skriftlig til pasienter, pårørende og samarbeidspartnere
· samarbeider med aktuelle faggrupper og koordinere fysioterapi til pasienter som del av et tverrfaglig tjenestetilbud
· kan planlegge, gjennomføre og formidle avgrensede forsknings- og utviklingsprosjekter innen eget fagfelt i samsvar med gjeldende lover og forskningsetiske normer
Generell kompetanse
· kan anvende sine fagkunnskaper i terapeutisk virksomhet, undervisning, veiledning og rådgiving
· kommuniserer om faglige problemstillinger, kliniske vurderinger og konklusjoner med fagfeller, andre profesjonsutøvere og allmennheten
· kan formulere og analysere kliniske, teoretiske og etiske problemstillinger som bidrar til fagutvikling og forskning innen fysioterapifaget og helsetjenesten
· kan kritisk evaluere fagkunnskap og reflektere over sammenhenger mellom teori, forskning og fagutøvelse


	Faglig innhold og beskrivelse av studiet
	Master i fysioterapi er et studieprogram for fysioterapeuter som ønsker å tilegne seg spesialisert klinisk og forskningskompetanse innen studieretningene nevrologisk fysioterapi eller psykomotorisk fysioterapi. 
Masterstudiet innebærer en spesialisering i en av de to studieretningene nevrologisk fysioterapi eller psykomotorisk fysioterapi. I fagspesifikke emner skal studenten utvikle avansert og spesialisert kompetanse i undersøkelse, vurdering og behandling i nevrologisk eller psykomotorisk fysioterapi. De fagspesifikke emnene bygger på studentenes kunnskap fra fysioterapiutdanningen og vektlegger ytterligere dybdekunnskap i sentrale teorier, behandlingstilnærminger, sykdomslære og sykdomsforståelse i det aktuelle fagområdet. Praksis er en obligatorisk del av begge studieretningene. Studiet gir innsikt i hvordan nevrologisk og psykomotorisk fysioterapi er en betydningsfull del av det totale helsetjenestetilbudet.
Masterstudiet gir innsikt i vitenskapsteoretiske perspektiver og forskningsmetoder som skal danne grunnlag for å forstå, begrunne og utvikle det aktuelle fagfeltet. Studentene skal lære å identifisere og formulere faglige problemstillinger, utføre selvstendig arbeid med praktisk og teoretisk problemløsning, samt bruke relevante metoder for forsknings- og utviklingsarbeid. Studentene kvalifiseres til å videreføre etablert fagkunnskap og bidra til nytenkning, fagutvikling og forskning for å styrke fysioterapitilbudet til de respektive pasientgruppene.
I masterstudiet tematiseres det hvordan kroppen kan forstås i lys av ulik teori og kunnskap, og hvilke implikasjoner disse innsiktene kan ha for klinisk praksis. Sentrale kunnskapsfelt som belyses er fenomenologisk forståelse av kropp, biomedisinske og sosiokulturelle perspektiver, samt nyere forskning relatert til henholdsvis nevrologisk og psykomotorisk fysioterapi. Det legges vekt på forståelse av fysioterapi som relasjonell virksomhet, der betydningen av brukermedvirkning og pasientdeltagelse løftes frem. Terapeuters forståelse av egen funksjon og rolle i samspill med andre, og hvordan personlige, faglige og etiske aspekter påvirker hverandre er sentrale tema. 


	
Tabell: oppbygging av studieprogram

Tabell: forkunnskapskrav

	Undervisnings-, lærings- og vurderingsformer
	Læringsaktivitetene skal utvikle forståelse, refleksjon, dybdekunnskap og spesialisert klinisk handlingskompetanse hos studentene. Parallelt med dette skal studiet gi kunnskap om vitenskapelig teori og erfaring med bruk av vitenskapelig metode, og være egnet til å utvikle forståelse, refleksjon og modning. Undervisningen bygger på relevant forskning, faglig utviklingsarbeid og erfaringskunnskap som er tilpasset studiets nivå, omfang og hovedtematikk i de respektive studieretningene. 
Arbeidsformene i studiet veksler mellom selvstudium, gruppearbeid, forelesninger, seminarer, klinikk, veiledning individuelt og i grupper, skriftlige oppgaver, praksis og praksisveiledning. Studiet kombinerer nettbaserte og fysiske undervisningsformer.
På samlingene er det særlig fokus på utvikling av kliniske ferdigheter knyttet til undersøkelse, vurdering og behandling. Utvikling av kliniske ferdigheter krever omfattende øving. Det forventes at studentene er aktive og bruker tid mellom samlingene til selvstudier, ferdighetstrening og klinisk arbeid. Det forventes at studentene tar medansvar for egen og medstudenters læring og faglige utvikling, og at de bidrar aktivt til et godt læringsmiljø. Studentene oppfordres til å etablere studiegrupper og/eller veiledningsgrupper.
Alle emner inneholder arbeidskrav som studentene må bestå før de kan gå opp til eksamen. Arbeidskravene sikrer en formativ underveisvurdering av studentene og arbeidskravenes form veksler mellom tilstedeværelseskrav, skriftlige oppgaver, dokumentasjon av praksis/praksisveiledning, seminarpresentasjoner og digitale oppgaver.
Alle emner avsluttes med eksamen som en summativ sluttevaluering. De ulike eksamensformene som kan benyttes er skriftlig hjemmeeksamen, mappeeksamen, skoleeksamen, muntlig gruppeeksamen, individuell muntlig eksamen og klinikkeksamen. 
Eksamen og vurdering er regulert i henhold til forskrift om studier og eksamener ved Universitetet i Tromsø – Norges arktiske universitet. Ved vurdering av eksamener benyttes enten vurderingsuttrykket bestått/ikke bestått eller karakterskala med fem trinn fra A til E for bestått og F for ikke bestått, med A som beste karakter. Vurderingsformen beskrives under hvert emne. 

	Relevans
	Studiet bidrar til økt fysioterapifaglig kompetanse som fremmer kunnskapsbasert behandling, samarbeid på tvers av fagområder og gode pasientforløp for store pasientgrupper i primær- og spesialisthelsetjenesten. Studenter som har fullført studiet vil bidra til høy kvalitet og økt tilgang på spesialisert kompetanse i nevrologisk og psykomotorisk fysioterapi, både regionalt, nasjonalt og internasjonalt. I tillegg bidrar utdanningen til økt kompetanse i nytenkning, fag- og kunnskapsutvikling i de to fagområdene.

Gjennomført master i fysioterapi kvalifiserer til: 
· Nevrologisk eller psykomotorisk fysioterapi praksis i ulike deler og nivåer av helsetjenesten, individuelt og/eller gruppebasert
· Undervisningsstillinger og doktorgradsstudier ved universitet og høgskoler
· Faglig ledelse og rådgivnings- og konsulentstillinger i helsevesenet
· Deltakelse i forsknings- og fagutviklingsarbeid
Fullført master i fysioterapi, studieretningene nevrologisk og psykomotorisk fysioterapi gir spesialisert klinisk kompetanse innen ett av de to fagområdene, samt kompetanse til å initiere og gjennomføre faglige utviklings- eller forskningsprosjekter. Studieretning psykomotorisk fysioterapi inngår i kvalifiseringskrav for å heve spesialtakst (A9)[footnoteRef:2] [2:  Fra 1. januar 2016 er det Helsedirektoratet som behandler søknader om A9-takstkompetanse. Se https://www.helsedirektoratet.no/tema/autorisasjon-og-spesialistutdanning/tilleggskompetanse-fysioterapeut for nærmere opplysninger om vilkår og søknadsprosedyre.] 


	Arbeidsomfang
	Studiet er et samlingsbasert deltidsstudium som strekker seg over tre år. Arbeidsomfanget som legges til grunn for å nå læringsmålene for ett studieår er 1000 – 1200 timer. For å nå læringsutbyttebeskrivelsene må studentene forvente å arbeide cirka 25 timer i uken med studiene, inkl. forelesninger, seminarer, selvstudium og praksisstudier. 

	For masteroppgaver/ selvstendig arbeid i mastergradsprogram
	I masteroppgaven skal studenten nyttiggjøre seg kunnskap fra studiets øvrige emner gjennom systematisk og selvstendig arbeid med et selvvalgt tema for å tilegne seg kompetanse i forhold til de ulike stegene i en forskningsprosess og utvikle ny kunnskap innen nevrologisk eller psykomotorisk fysioterapi. Prosjektbeskrivelsen utarbeidet i fellesemne er utgangspunkt for oppgaven. 
Masteroppgaven utgjør 40 studiepoeng og kan skrives som monografi eller artikkelform. Det er anledning til å skrive enten en teoretisk oppgave basert på eksisterende litteratur eller en empirisk oppgave basert på innsamlet data. 
Det er utarbeidet utfyllende retningslinjer for eksamen. Eksamenskommisjonen består av en ekstern og en intern sensor, og oppgaven bedømmes etter gjeldende retningslinjer.

	Undervisnings- og eksamensspråk

	Det blir i hovedsak undervist på norsk. Samisk språk kan benyttes der alle forstår samisk. Andre skandinaviske språk og engelsk kan benyttes som undervisningsspråk. Språket i undervisningsmateriell og aktuell faglitteratur er på norsk, andre skandinaviske språk eller engelsk. Eksamensspråket er norsk. Se for øvrig forskrift om studier og eksamener ved UiT – Norges arktiske universitet §20.

	Internasjonalisering
	Studentene vil få kjennskap til pågående internasjonale forsknings- og samarbeidsprosjekter innenfor fagfeltet, som foregår ved instituttet. Pensum og undervisning skal reflektere internasjonal forskningsfront og undervisning kan gis av internasjonale gjesteforelesere. UiT har samarbeidsavtaler som gir mulighet for internasjonale konferanser, kurs og workshops.

	Studentutveksling
	For begge studieretningene er det mulig å gjennomføre tidsavgrenset hospitering i utlandet etter søknad og nærmere avtale. 
Studentene kan søke om å ta enkeltemner tilsvarende fellesemnene innen vitenskapsteori og metode i utlandet. Oversikt over utvekslingsavtaler knyttet til masterprogrammet finnes på nettsiden https://uit.no/utdanning/studentutveksling

	Praksis
	Praksis og praksisveiledning er obligatoriske arbeidskrav og har som overordnet målsetting å bidra til at studentene når studiets læringsutbytter, spesielt i de fagspesifikke emnene. Studentene må selv sørge for tilgang til relevant praksis. Gjennom praksis får studentene anledning til å utvikle klinisk kompetanse i undersøkelse, vurdering og behandling av pasienter med behov for nevrologisk eller psykomotorisk fysioterapi. Med utgangspunkt i pasientenes behov og ressurser benyttes ulike fysioterapeutiske tilnærminger og metoder i det kliniske arbeidet. Kritisk refleksjon over egen praksis vektlegges. Praksis skal gi studentene bred erfaring fra arbeid med pasienter med ulike tilstander, både individuelt og i grupper. Studentene skal også få erfaring i å samarbeide med andre profesjoner når dette er til pasientens beste. 
Praksis starter opp fra første semester og inngår i de kliniske emnene gjennom studiets to første år. Praksis foregår mellom samlingene, fortrinnsvis på studentens egen arbeidsplass. Studentene anbefales å fortsette med praksis under arbeidet med masteroppgaven. 
Praksis inkluderer også praksisveiledning. Studentene foreslår praksisveileder og UiT inngår avtale med praksisveileder. For utdypende informasjon om omfang og krav til praksis og praksisveiledning, se fagspesifikke beskrivelser av studieretningen og emnebeskrivelser. 

	Administrativt ansvarlig og faglig ansvarlig
	Institutt for helse- og omsorgsfag ved Det helsevitenskapelige fakultet er administrativt ansvarlig for studieprogrammet. Det faglige ansvaret er lagt til instituttleder, som har delegert ansvaret til studieprogramleder og fagansvarlige.

	Kvalitetssikring
	Institutt for helse- og omsorgsfag gjennomfører jevnlig evalueringer av studietilbud og emner.
Utdanningen kvalitetssikres kontinuerlig i henhold til enhver tids gjeldende kvalitetssystem for utdanningsvirksomhet ved UiT. 

	Andre bestemmelser
	









UTDYPENDE OM STUDIERETNING NEVROLOGISK FYSIOTERAPI

Innledning
Nevrologisk betingede medfødte og ervervede sykdommer/skader er utbredt og kan oppstå gjennom hele livet. Store diagnosegrupper er eksempelvis cerebral parese, hjerneslag, multippel sklerose, Parkinson sykdom og traumatiske hode- og ryggmargsskader. Slike sykdommer og skader kan få store konsekvenser da de rammer sentrale funksjoner i kroppen som sansing, bevegelse, bevissthetsnivå og kognisjon. Nevrologisk betingede funksjonsproblemer fører ofte til store helseutfordringer for pasientene og omfattende bruk av helsetjenester på ulike nivå, inkludert fysioterapi. På bakgrunn av nerve- og muskelsystemets evne til reorganisering og endring (plastisitet), er tidlig, spesifikk og målrettet fysioterapi vesentlig. Studieretningen nevrologisk fysioterapi ved UiT Norges arktiske universitet tilfører viktig kunnskap og kompetanse med tanke på spesialisering, utvikling, og innovasjon i fagfeltet både regionalt, nasjonalt og internasjonalt.

Faglig innhold 
Studieretningen vektlegger utvikling av spesialisert klinisk og akademisk kompetanse i nevrologisk fysioterapi. Utdanningen retter seg mot fysioterapi til personer med medfødt eller ervervet skade eller sykdom i sentralnervesystemet, men inkluderer også noe patologi knyttet til perifere nervebaner og nevromuskulære sykdommer.

I studiet vektlegges avanserte kliniske ferdigheter i undersøkelse, vurdering og behandling av personer med nevrologisk betingete funksjonsproblemer av ulik alvorlighetsgrad, samt aktualisering av egen fagutøvelse i tverrfaglig samarbeid. Avanserte kliniske ferdigheter inkluderer detaljert og systematisert bevegelsesanalyse, individualisering, vektlegging av aktiv deltakelse og brukermedvirkning samt håndterings- og kommunikasjonsferdigheter i undersøkelse og behandling av pasientens bevegelsesutfordringer på kort og lang sikt. 

Overordnet teoretisk ramme er forståelsen av kroppen som sentrum for erfaring og uttrykk, nevrovitenskap, bevegelsesvitenskap og dynamisk systemteori, samt oppdatert forskning innen nevrologisk fysioterapi. De kliniske ferdighetene og de teoretiske kunnskapene integreres og anvendes i avansert klinisk resonnering og kunnskapsutvikling. Samlet vil studenten utvikle kompetanse som er relevant både for klinisk og akademisk virksomhet.  
 
I tredje og fjerde semester følger studentene fordypningsemnet nevrologisk fysioterapi til voksen eller nevrologisk fysioterapi til barn. Valg av fordypningsemne gjøres allerede ved søknad om opptak, jamfør opptakskrav.

Praksis
Praksis har som overordnet målsetting å bidra til at studentene når studiets læringsutbytter i de fagspesifikke emnene. Gjennom praksis vil studentene få erfaringer for å utvikle avansert nevrologisk fysioterapi til personer med et bredt spekter av nevrologiske lidelser samt anvende denne kompetansen i aktuelle tverrprofesjonelle sammenhenger. Med utgangspunkt i pasientenes behov og ressurser skal ulike tilnærminger og metoder anvendes i det kliniske arbeidet. Ulike teoretiske perspektiver er utgangspunkt for praksis og refleksjon over egen praksis. Praksis gjennomføres i hovedsak på studentens egen arbeidsplass. Praksis starter i første semester og fortsetter gjennom studiet frem til klinisk eksamen på slutten av fjerde semester. I løpet av studiet kan studentene heve offentlig refusjon for fysioterapi fra HELFO i samsvar med til enhver tid gjeldende avtale. 

Krav til praksis: 
· Gjennomføre minst 300 konsultasjoner (undersøkelse, behandling, tverrfaglige møter eller konsultasjoner) i løpet av første studieår og minst 300 konsultasjoner i løpet av andre studieår. Totalt minimum 600 konsultasjoner over fire semestre.
· Praksisveiledning er nærmere beskrevet i emnebeskrivelsene for de fagspesifikke emnene. Veiledningstimene kan dels gjennomføres som gruppeveiledning, dels som individuell veiledning. Praksis vurderes til bestått/ ikke bestått av faglærer i samråd med praksisveileder.  
· Gjennomføre spesifikke arbeidskrav knyttet til praksis beskrevet i de fagspesifikke emnene.

Veiledning:  
For å sikre at studentene tilegner seg nødvendig klinisk kompetanse får de veiledning i praksis. Veiledere skal ha spesialkompetanse i nevrologisk fysioterapi, fortrinnsvis med relevant mastergrad. I tillegg er det ønskelig at veiledere innehar pedagogisk kompetanse. Studentene foreslår veiledere og UiT inngår avtaler med veiledere. En veiledningskontrakt opprettes mellom veileder og student. 

Spesialisert kompetanse i nevrologisk fysioterapi
Fullført master i fysioterapi, studieretning nevrologisk fysioterapi gir spesialisert kompetanse i undersøkelse, vurdering og behandling av personer med et bredt spekter av funksjonsproblemer med nevrologisk eller nevromuskulær årsak, samt kompetanse rettet inn mot hvordan denne fagutøvelsen inngår i det totale helsetjenestetilbudet. Utdanningen gir akademisk kompetanse av betydning for nytenking og videreutvikling av fysioterapifaglige helsetjenester, og kvalifiserer til opptak i forskerutdanning gjennom doktorgrad.



UTDYPENDE OM STUDIERETNING PSYKOMOTORISK FYSIOTERAPI 

Innledning
Studieretning psykomotorisk fysioterapi tilbyr fordypning og videre kvalifisering til fysioterapeuter som vil utvikle spesialisert klinisk og akademisk kompetanse i psykomotorisk fysioterapi. 
Studentene skal utvikle spesialisert klinisk kompetanse i utredning og behandling av pasienter med komplekse lidelser, hvor både psykiske og fysiske symptomer vektlegges; eksempelvis pasienter med diagnoser innenfor psykiske lidelser, funksjonelle lidelser, muskel- og skjelettlidelser og smertetilstander – ofte kalt sammensatte lidelser. I tillegg til å være belastende for pasientene og pasientenes nærmiljø, utgjør overnevnte lidelser et stort og kostbart folkehelseproblem med hensyn til bruk av helsetjenester og velferdsordninger. Barn og unge henvises også i økende grad til psykomotorisk fysioterapi, med eksempelvis hodepine, muskel- og skjelettplager, uspesifiserte kroppslige symptomer, utmattelse, anspenthet, stress- og pusterelaterte problemer, angst, depresjoner og spiseforstyrrelser. Et gjennomgående trekk er at pasientenes helseproblemer henger sammen med påkjenninger i livet, som relasjons- og tilknytningsproblematikk, traumer og migrasjon.
Faglig innhold
Pasienter med komplekse og sammensatte lidelser inngår tradisjonelt i fysioterapeuters arbeidsoppgaver, men det er stor variasjon i forståelse, undersøkelse, vurdering og behandling. Den teoretiske forankringen i studiet er utgangspunktet for å forstå pasienten. Spesielt vektlegges innen psykomotorisk fysioterapi en fenomenologisk forståelse av kroppen; som sentrum for opplevelse og erfaring, som uttrykksfelt, og samtidig som et biologisk og biomekanisk fenomen. Kroppen erkjennes som en viktig kilde til forståelse av menneskers erfarings- og meningsverden, til deres livshistorier, lidelser og funksjon. Dette betyr at det knytter seg store terapeutiske muligheter til kroppslige tilnærmingsmåter for å styrke menneskers forståelse av seg selv, noe som igjen spiller inn på selvfølelse og selvtillit, mestringsevne, funksjon og selvstendighet. Bevegelse er både virkemiddel og mål i fysioterapi, og vil bli belyst både i bevegelsespraksis på samlinger og som et teoretisk begrep i humanistiske, samfunnsvitenskapelige og naturvitenskapelige perspektiver.
Spesielt vektlegges å skape en forståelse for fysioterapi som relasjonell virksomhet, der personlige og faglige forhold er vevet inn i hverandre og påvirker alle sider ved fagutøvelsen. Samhandling og kommunikasjon er sentrale begreper som belyses både teoretisk og praktisk i terapeut-pasientrelasjonen. Dette gjelder også utfordringer knyttet til møter med alvorlig syke eller sinnslidende, og når pasient og fysioterapeut har ulik kulturell bakgrunn. Studiet vil også tematisere kjernebegrep i klinisk arbeid, som helse, funksjon og sykdom. Ulike forståelser og klassifikasjoner av sykdom tematiseres og drøftes opp mot ulike pasientgrupper.
Fagmetodisk står norsk psykomotorisk fysioterapi (NPMF) sentralt, ut fra tradisjonens historiske og aktuelle posisjon i norsk helsevesen. Klinisk undersøkelse og funksjonsvurdering anses som forutsetninger for å kunne velge og tilpasse terapeutiske tilnærmingsmåter til pasientens situasjon og reaksjoner. Dette gjelder både når fysioterapi er pasientens eneste tilbud, og når fysioterapi inngår i flerfaglige behandlings-, habiliterings- og rehabiliteringsopplegg. Praktisk øving og klinisk undervisning er en sentral del av undervisningen. Andre tilnærmingsmåter innenfor fagfeltet psykiatrisk og psykosomatisk fysioterapi blir også belyst. I tillegg gis opplæring i trygdefaglige emner.
Studiet skal videreføre etablert fagkunnskap, men også bidra til nytenkning og innovasjon i fagfeltet. Gjennomgående fremmes refleksjon over faglige vurderinger, handlingsvalg, virkemidler og tiltak ved hjelp av studiets teoretiske tilfang. Kunnskapsbegrepet tematiseres med fokus på kjennetegn ved klinisk kompetanse og spesielle utfordringer ved dokumentasjon innenfor praktiske fag. Sammenhenger mellom tenkning, fagutøvelse, fagspråk og fagformidling blir tematisert og drøftet. Forholdet mellom praktisk yrkesutøvelse, faglig utviklingsarbeid og forskning belyses. Studentene skal utvikle evnen til å analysere og forholde seg kritisk til fagkunnskap, samt få kompetanse til å identifisere, strukturere og formulere faglige problemstillinger som grunnlag for fagutvikling og forskning i fagfeltet psykomotorisk fysioterapi. I studiet lærer de å arbeide med praktisk og teoretisk problemløsning basert på undersøkelser og analyser, og å bruke relevante metoder for forsknings- og utviklingsarbeid, samt å gjennomføre avgrensede forsknings- og utviklingsprosjekter.

Praksis
Praksis skal bidra til å gi retning og mål for studentenes læreprosess, og gi mulighet til å gradvis vokse inn i rollen som fysioterapeut med spesialistkompetanse i psykomotorisk fysioterapi. Praksis er en arena for å integrere den nye kunnskapen og ferdighetene i profesjonell samhandling, og med støtte fra veiledning kunne handle etisk og faglig forsvarlig. 
Praksis skal gi studentene bred erfaring fra arbeid med pasienter med ulike typer plager, lidelser og sykdommer over en viss tid. Klinisk praksis foregår både individuelt og i gruppe. Studentene skal også tilegne seg erfaringer med å samarbeide med andre profesjoner når dette er til pasientens beste. Studentenes erfaringer fra praksis innlemmes i undervisningen og kritisk refleksjon over egen praksis vektlegges.
Praksis og praksisveiledning starter opp fra første semester og foregår gjennom studiets to første år. Praksis gjennomføres i hovedsak på eget arbeidssted, med utøvelse av Norsk psykomotorisk fysioterapi (NPMF). 
· Det skal gjennomføres minst 200 individuelle pasientkonsultasjoner i løpet av studiets fire første semestre, samt bevegelsesgruppe på eget arbeidssted
· Studentene skal ha hospitering/observasjonspraksis på et annet tjenestenivå enn egen arbeidsplass
· Veiledning av praksisveileder skjer individuelt og i gruppe. Nærmere informasjon om innhold og omfang gis i emnebeskrivelsen til de fagspesifikke emnene.

Studentene kan søke HELFO om å heve offentlig refusjon for norsk psykomotorisk fysioterapi i studietiden. Studenten har selv ansvar for å skaffe seg egnet praksisplass.
Praksisveiledere: 
For å sikre at studentene tilegner seg nødvendig klinisk kompetanse skal de ha veiledning i praksis. Praksisveileder må ha takstkompetanse i psykomotorisk fysioterapi (A9) og fortrinnsvis relevant mastergrad. I tillegg er det ønskelig at praksisveileder innehar pedagogisk kompetanse. 
Studenten foreslår praksisveileder, og UiT inngår avtale med praksisveileder. En veiledningskontrakt opprettes mellom praksisveileder og student. 
Spesialisert kompetanse i psykomotorisk fysioterapi 



Fullført studie gir spesialisert kompetanse i undersøkelse, vurdering og behandling av personer med et bredt spekter av helseproblemer, inkludert vedvarende smerte- og spenningstilstander knyttet til muskel- og skjelettsystemet, psykiske lidelser av ulik karakter og alvorlighetsgrad, og sammensatte lidelser. I tillegg utvikles kompetanse i å lede bevegelsesgrupper med utgangspunkt i prinsipper for psykomotorisk fysioterapi. Fullført master i fysioterapi, studieretning i psykomotorisk fysioterapi kvalifiserer til takst i psykomotorisk fysioterapi (jf. note 1).

M-FYSIO Fysioterapi master studieretning psykomotorisk fysioterapi 2025

Emnekode [Emnenavn Emnetype [Stp|___Semester
1h[2v[3n[av]sh
Hs0-3001 _|Vitenskapsteori, forskningsetikk og metode Felles 20 [ x| x]x
FY7-3001__|Kroppsforstaelse, kunnskap og kommunikasjon Obligatorisk[10 | x | x
FY7-3301_|Psykomotorisk fysioterapi, del | Obligatorisk |20 | x | x
FY7-3302_|Psykomotorisk fysioterapi, del I Obligatorisk [20 x| x
H50-3002_|Forskningsprosess Felles 10 x
FY7-3901 | Masteroppgave psykomotorisk fysioterapi Obligatorisk 40 x
M-FYSIO Fysioterapi master studieretning nevrologisk fysioterapi 2025
Emnekode [Emnenavn Emnetype [Stp|___Semester
1h[2v[3n[av]sh
Hs0-3001 _|Vitenskapsteori, forskningsetikk og metode Felles 20 [ x| x]x
FY7-3001__|Kroppsforstaelse, kunnskap og kommunikasjon Obligatorisk[10 | x | x
F7-3201 Obligatorisk[20 | x | x
F7-3202 Valghart |20 x| x
FY7-3203_|Nevrologisk fysioterapi til voksne Valghart |20 x| x
H50-3002_|Forskningsprosess Felles 10 x
FYT-3911 |Masteroppgave newrologi Obligatorisk [40 x

Forkunnskapskrav M-FYSIO psykomotorisk 2025

Emnekode [Emnenavn Emnetype  [sP [For & avegge eksamen i emnet:

Hs0-3001 _|Vitenskapsteori, forskningsetikk og metode Felles 20

FY7-3001__|Kroppsforstaelse, kunnskap og kommunikasjon Obligatorisk 10

FY7-3301_|Psykomotorisk fysioterapi, del | Obligatorisk [20

FY7-3302_|Psykomotorisk fysioterapi, del I Obligatorisk 20 [FYT-3301

H50-3002_|Forskningsprosess Felles 10

FY7-3901 | Masteroppgave psykomotorisk fysioterapi Obligatorisk [40 |H50-3001, HS0-3002, FYT-3001, FYT-3301, FYT-3302
Forkunnskapskrav M-FYSIO nevrologisk 2025

Emnekode [Emnenavn Emnetype  [sP [For & avegge eksamen i emnet:

Hs0-3001 _|Vitenskapsteori, forskningsetikk og metode Felles 20

FY7-3001__|Kroppsforstaelse, kunnskap og kommunikasjon Obligatorisk 10

FY7-3201_|Nevrologiskfysioterapi Obligatorisk [20

FY7-3202_|Nevrologisk fysioterapi til barn [Valghart |20 [FyT-3201

FY7-3203_|Nevrologisk fysioterapi til voksne [Valgbart |20 [FyT-3201

H50-3002_|Forskningsprosess Felles 10

FYT-3911 |Masteroppgave nevrologisk fysioterapi Obligatorisk [40 |HS0-3001, HSO-3002, FYT-3001, FYT-3201.

I tllegg enten FYT-3202 eller FYT-3203

¢ UIiT Norges arktiske universitet

